LV Eiropas Savienības Oficiālais Vēstnesis C 410/12

Pieteikuma publikācija saskaņā ar 50. panta 2. punkta a) apakšpunktu Eiropas Parlamenta un Padomes Regulā (ES) Nr. 1151/2012 par lauksaimniecības produktu un pārtikas produktu kvalitātes shēmām

2014/C 410/07

Šī publikācija dod tiesības izteikt iebildumus pret pieteikumu atbilstīgi Regulas (ES) Nr. 1151/2012 (1) 51. pantam.

VIENOTS DOKUMENTS

PADOMES REGULA (EK) Nr. 510/2006

par lauksaimniecības produktu un pārtikas produktu ģeogrāfiskās izcelsmes norāžu un cilmes vietu nosaukumu aizsardzību (2)

FRÄNKISCHER GRÜNKERN

EK Nr.: DE-PDO-0005-01144 – 7.8.2013.

AĢIN ( ) ACVN ( X )

1. Nosaukums

Fränkischer Grünkern

2. Dalībvalsts vai trešā valsts

Vācija

3. Lauksaimniecības produkta vai pārtikas produkta apraksts

3.1. Produkta veids

1.6. grupa. Svaigi vai pārstrādāti augļi, dārzeņi un labība

3.2. Produkta apraksts, uz kuru attiecas 1. punktā minētais nosaukums

Fränkischer Grünkern ir speltas kviešu (Triticum spelta) graudi, kas novākti negatavi un kaltēti. Speltas kviešu raža tiek novākta dzeltengatavības sākumā. Vēlāk graudus kaltē, tradicionāli virs skābaržu malkas uguns, – tā produkts Fränkischer Grünkern tiek sagatavots uzglabāšanai un iegūst raksturīgo aromātu. Katrai speltas kviešu partijai piešķir vienu no trim iespējamajiem kvalitātes marķējumiem. I šķirā ir vismaz 80 % olīvzaļu graudu, II šķirā – vismaz 70 %, un III šķirā – vismaz 60 %. Kvalitātes kritēriji ir garša, olīvzaļa krāsa, graudu struktūra un citu labības veidu, vējauzu vai nezāļu sēklu piemaisījumu trūkums. Ūdens saturs nedrīkst pārsniegt 13 %.

3.3. Izejvielas (tikai pārstrādātiem produktiem)

Fränkischer Grünkern ražošanā drīkst izmantot tikai “Bauländer Spelz” šķirnes speltas kviešus.

3.4. Dzīvnieku barība (tikai dzīvnieku izcelsmes produktiem)

—

3.5. Īpaši ražošanas posmi, kas jāveic noteiktajā ģeogrāfiskajā apgabalā

Visam ražošanas procesam – Fränkischer Grünkern audzēšanai, ražošanai un apstrādei, proti, sējai, ražas novākšanai un kaltēšanai, – jānorisinās noteiktajā ģeogrāfiskajā apgabalā.

3.6. Īpaši noteikumi griešanai, rīvēšanai, iepakošanai u. c.

—

3.7. Īpaši noteikumi marķēšanai

Visos izplatīšanas posmos uz Fränkischer Grünkern jābūt norādei Fränkischer Grünkern un atbilstošajam ES simbolam. Uz etiķetes jābūt arī ražotāja nosaukumam un adresei. Pēc vēlēšanās var norādīt reģistrācijas numuru aizsargātā produkta ražotāju reģistrā.

4. Precīza ģeogrāfiskā apgabala definīcija

Ģeogrāfiskais apgabals ietver Hoenloes, Mainas-Tauberas un Nekāras-Odenvaldes rajonu Bādenē-Virtembergā un Miltenbergas un Vircburgas rajonu Bavārijā.

5. Saikne ar ģeogrāfisko apgabalu

5.1. Ģeogrāfiskā apgabala specifika

Lielas audzēšanas apgabala platības atrodas Odenvaldes kalnienes aizvējā, kur valda sausāks klimats, tās lielākoties izvietotas nogāzēs vai lēzenos aramzemes laukos ar vērtību no 20/25 ballēm, kuros vēl nav iespējams audzēt kviešus un kuri daļēji būtu uzskatāmi par teritoriju ar neizdevīgiem dabas apstākļiem. Šajā ģeogrāfiskajā apgabalā lielākoties ir sastopamas dēdēšanas procesā izveidojušās gliemežainā kaļķakmens augsnes. Gada vidējā temperatūra ģeogrāfiskajā apgabalā ir ap 8,4 °C, bet vidējais nokrišņu daudzums ir 770 mm. Zemnieki šā novada seklajās, akmeņainajās augsnēs, kur ziemas kviešiem nav labu apstākļu, jau izsenis audzē speltas kviešus. Ģeogrāfiskā apgabala centrā atrodas Bādenes Baulandes novads, kas ir visā pasaulē nozīmīgākais Grünkern ražošanas apgabals. Nekur citur nav gadsimtiem ilgi līdz pat mūsdienām nepārtraukti audzēti speltas kvieši, iegūstot produktu Grünkern. Šajā ģeogrāfiskajā apgabalā lauksaimnieki jau vairākās paaudzēs piengatavības stadijā novāc un pēc tam kaltē nelabvēlīgo laikapstākļu apdraudētos speltas kviešus, kas aug zem kokiem, pie tīrumu robežām un ceļmalās.

Produkta Fränkischer Grünkern iegūšana, novācot speltas kviešus piengatavības stadijā, prasa daudz darba un pūļu. Ir vajadzīga augsta lietpratība, laikietilpīgs roku darbs un rūpīga precizitāte, kas ir iespējams tikai mazās zemnieku saimniecībās, kur no seniem laikiem ir izkopta sadarbības spēja. Līdz pat mūsdienām notiek graudu kaltēšana virs skābarža malkas uguns. Gaiss, virs uguns uzkarsis līdz apmēram 120–150 °C, tiek novadīts augšup pie kaltējamajiem graudiem. Svarīgi ir arī tas, lai malkas dūmi brīvi plūstu cauri kaltējamajiem graudiem, piešķirot tiem raksturīgo tradicionālo garšu. Tradicionālo kaltēšanas metodi (ar rokām uzberot graudus uz caurumainas skārda plāksnes) tagad izmanto ļoti reti. Nekāras-Odenvaldes apriņķī pie Valdirnas pilsētas Altheimas rajona dienvidu robežas lauku ceļa malā atrodas sena Fränkischer Grünkern graudu kalte, kurai piešķirts aizsargājama pieminekļa statuss; tas apstiprina Fränkischer Grünkern lielo kultūrvēsturisko nozīmi vietējo iedzīvotāju acīs. Līdz pat mūsdienām kaltēšanas process notiek ne tikai pēc temperatūras vērtībām, tam vajadzīga smalka izjūta un pietiekama pieredze. Vietējo iedzīvotāju tehniskās zināšanas par Fränkischer Grünkern audzēšanu un iegūšanu ir nodotas no paaudzes paaudzē.

Turklāt Dienvidvācija ir Fränkischer Grünkern tradicionālais noieta tirgus. Vēsturiskajos avotos Fränkischer Grünkern pirmoreiz ir minēts 17. gadsimtā – klostera noliktavu rēķinos vai ciemu un mazpilsētu parādu un procentu uzskaites grāmatās. Jau no 18. gadsimta vidus ģeogrāfiskajā apgabalā ir audzēts Fränkischer Grünkern, ko tirgoja ar nosaukumu gröner Kern. No 19. gadsimta vidus Fränkischer Grünkern tirdzniecība vērtās plašumā. To veicināja gan ebreju tirgotāji, kas šajā reģionā stimulēja speltas kviešu audzēšanu, gan laba noieta tirgus pastāvēšana. Svarīgs priekšnoteikums speltas kviešu audzēšanas uzplaukumam bija reģionālie uzpircēji, piemēram, turpat netālu Heilbronnā dibinātā firma Knorr, kas jau kopš 19. gadsimta septiņdesmitajiem gadiem izmanto Fränkischer Grünkern miltus.

5.2. Produkta specifika

Fränkischer Grünkern izceļas ar vienmērīgi stiklainu struktūru un krāsu, kā arī stipru, piesātinātu skābarža dūmu garšu un riekstu smaržu. Tievajos un garenajos Fränkischer Grünkern graudos ir ļoti augsts lipekļa sastāvs, tāpēc kaltēšanas laikā veidojas riekstu smarža. Šķirni “Bauländer Spelz” 1960. gadā lika audzēt speltas kviešu audzētāju biedrības Vereinigung Fränkischer Grünkernerzeuger e.V. biedriem, jo tā ir vissmaržīgākā un tai ir visstiklainākie graudi. “Bauländer Spelz” tika reģistrēta jau 1958. gadā, tā ir viena no senākajām reģistrētajām speltas kviešu šķirnēm. Zinātniskie pētījumi apliecina, ka šī konkrētajā ģeogrāfiskajā apgabalā radusies un izplatītā šķirne ir īpaši piemērota produkta Fränkischer Grünkern ražošanai, jo tai ir raksturīga blīvu graudu un to apvalku (sēnalu) veidošanās, kas labvēlīgi ietekmē produkta kaltēšanu trauslajā dzeltengatavības stadijā. Robustā un izturīgā šķirne ir lieliski piemērojusies īpašajiem teritoriālajiem un klimatiskajiem apstākļiem un bez kādiem īpašiem augu aizsardzības pasākumiem dod vidēji lielu ražu arī ģeogrāfiskajā apgabalā, kas agronomiskā ziņā ir nelabvēlīgs. Vācijas Valsts Labības pētniecības institūta veiktajās pārbaudēs par šķirnes, ražas novākšanas laika un kaltēšanas ietekmi uz Fränkischer Grünkern kvalitāti konstatēts, ka šķirne “Bauländer Spelz” noteiktajā ģeogrāfiskajā apgabalā ir piemērotāka Fränkischer Grünkern ražošanai nekā citas šķirnes, jo kaltēšanas procesā tiek iegūta vienmērīgi stiklaina struktūra un krāsa, kā arī rodas izteiktāka garša un smarža (Zwingelberg & Münzing, Grünkern – Einfluss von Sorte, Erntezeitpunkt und Darre auf die Qualitätseigenschaften, 1991, 21. lpp.). Bez tam šai vietējai šķirnei ir raksturīgi ļoti kompakti graudi, kuriem tūkstoš graudu svara rādītājs parasti ir zem vidusmēra, un tas vienmērīgā kaltēšanas procesā palīdz iegūt vienādi stiklainu struktūru un krāsu, turklāt šī šķirne ar labiem rezultātiem ir sevi apliecinājusi tieši produkta Fränkischer Grünkern ražošanā.

5.3. Saikne starp ģeogrāfisko apgabalu un produkta kvalitāti vai īpašībām (ACVN) vai produkta īpašo kvalitāti, reputāciju vai citām īpašībām (AĢIN)

Fränkischer Grünkern vērtīgās īpašības un raksturīgās pazīmes ir radušās galvenokārt ģeogrāfisko apstākļu, tostarp izcelsmes vietā pastāvošo dabas un cilvēka faktoru ietekmē. Augsnes un klimatisko apstākļu saspēle ģeogrāfiskajā apgabalā un šķirnes “Bauländer Spelz” īpašības ir izveidojušas produkta raksturīgās pazīmes.

Vietējās zināšanas, gadsimtiem senās Fränkischer Grünkern ražošanas, pārstrādes un izgatavošanas tradīcijas, īpaši prasmīga ražas ievākšana un zemnieku veiktā pārstrāde palīdz izpausties Fränkischer Grünkern raksturīgajām un atzītajām organoleptiskajām īpašībām. Lai saglabātu Baulandes zemnieku bagātās kulinārijas tradīcijas, bioloģiskās daudzveidības fonds Slow Food 2010. gadā iekļāva produktu Fränkischer Grünkern garšu katalogā Arche des Geschmacks.

Produktu Fränkischer Grünkern piedāvā izsmalcinātos restorānos gan šajā reģionā, gan ārpus tā. Vairākās paaudzēs ir pārmantotas receptes, kuru sastāvā paredzēts Fränkischer Grünkern (senākā no 1821. gada), un tas apliecina produkta nozīmi Frankenes virtuvē. Šis produkts, ko metaforiski dēvē par “Baulandes zeltu”, ir bagātinājis novada kultūras dzīvi, par ko liecina kaut vai kopš 1978. gada svinētie Fränkischer Grünkern svētki Kuprihhauzenē vai ap 100 km garais Fränkischer Grünkern vārdā nosauktais velosipēdistu maršruts.

Gan dabas apstākļi, gan cilvēciskie faktori (kā ražas novākšanas brīdis un kaltēšanas process) tik ļoti ietekmē produkta īpašību veidošanos, ka citos reģionos tā ražošana nebūtu iespējama. Tādējādi ģeogrāfiskā apgabala īpašie klimata un augsnes apstākļi, ko papildina ģeogrāfiskā apgabala vietējā šķirne “Bauländer Spelz” un tur radusies Fränkischer Grünkern kaltēšanas tehnoloģija, kopā ir radījuši augstvērtīgu produktu, kas tiek ilgtspējīgi ražots vietā ar ne visai izdevīgiem dabas apstākļiem, cilvēku lietpratībai pielāgojoties ģeogrāfiskajai situācijai.

Atsauce uz specifikācijas publikāciju

(Regulas (EK) Nr. 510/2006 (3) 5. panta 7. punkts)

https://register.dpma.de/DPMAregister/geo/detail.pdfdownload/40685

(1) OV L 343, 14.12.2012., 1. lpp.

(2) OV L 93, 31.3.2006., 12. lpp. Aizstāta ar Regulu (ES) Nr. 1151/2012.

(3) Skatīt 2. zemsvītras piezīmi.